En els temps actuals existeixen moltes propostes per repensar l'empresa des de totes les disciplines acadèmiques i corrents del pensament.
Cal constatar, però, que quan la proposta s'endinsa en categories que tenen més a veure amb el ser que amb el tenir, és necessari valorar la credibilitat i legitimitat de partida dels agents que es proposen de fer la reflexió.
Durant la IV jornada Clade es va proposar reflexionar sobre dos valors.
D'una banda, les persones com a cor de les nostres organitzacions i, de l'altra, la cooperació com a element essencial per afrontar amb garanties els reptes del futur.
"En l'actual crisi econòmica els principis cooperatius poden contribuir decididament a la transformació del nostre model productiu".
Amb aquestes paraules es va pronunciar el president de la Generalitat de Catalunya, José Montilla, en l'obertura de la 1a Setmana de l'Economia Cooperativa, que es va celebrar a Barcelona el juliol de 2009.
El llibre és un recull de totes les aportacions que es van fer durant la Setmana entorn de l'economia cooperativa, que tal i com diu el títol, aporten nous estils i noves maneres d'emprendre, perquè el futur és cooperatiu.
Aquest llibre aporta consells, recomanacions i una estructura ordenada per tal que les cooperatives puguin crear el seu propi Pla d'implicació de les persones sòcies.
La finalitat global d'aquest Pla és enfortir la cooperativa a partir del gran potencial de les seves persones i de l'oportunitat que ofereixen les noves dinàmiques de mercat a les empreses amb capacitat d'adaptar-s'hi i ser flexibles.
Amb la situació actual de crisi, que sacseja el món de les finances i de l'economia, sembla cada cop més clar que el sector privat hagi d'actuar dins el marc que dibuixa el bé comú i la sostenibilitat.
En aquest sentit, cal que els sectors públic i privat treballin plegats per superar la dicotonomia que redueix la qüestió a polítiques públiques o privatització.
En aquest llibre, es recull una transcripció de totes les intervencions de la tercera edició de la Jornada Clade, celebrada al novembre de 2008, que aquest any van reflexionar sobre la cooperació publicoprivada.
Davant la creixent demanda social de serveis a les persones, la Direcció General d'Economia Cooperativa i Creació d'Empreses publica aquesta guia que explora les oportunitats actuals del mercat per a les empreses d'economia cooperativa.
El desplegament de la Llei de Dependència o la Llei de Serveis Socials són algunes de les respostes dels poders públics davant les noves necessitats socials.
Aquest llibre estudia les aportacions que poden fer les cooperatives en aquest àmbit i quins reptes i quines oportunitats de negoci s'obren en aquest sector.
L'objectiu d'aquest llibre és ser útil per a les empreses que, per diferents motius (successió, crisi de desenvolupament, reorientació d'activitat, convicció....), es plantegen l'evolució de la seva forma jurídica des de la societat mercantil, basada en el poder segons el percentatge de capital, a la societat cooperativa, basada en el poder d'una persona un vot.
Així, la finalitat del llibre és donar suport a l'empresari i a les persones responsables de liderar aquest procés, i incorpora recomanacions i consells per orientar els diferents actors implicats.
Aquest llibre recull les intervencions dels participants de la segona Jornada Clade que pretenia reflexionar sobre el present de la proposta cooperativa i alguns dels seus reptes de futur front l'entorn globalitzador i l'ampliació del mercat.
Aquest nou panorama no s'ha de veure com una amenaça sinó com una possibilitat perquè les empreses adquireixin la talla crítica que els permeti ser competitives en el mercat, i la cooperació és, sovint, la principal via per assolir aquesta talla necessària.
La Federació de Cooperatives d'Habitatges de Catalunya proposa, amb aquest llibre, una alternativa innovadora per a resoldre la problemàtica de l'habitatge a l'Estat espanyol, a través de la cessió d'ús d'habitatges cooperatius.
Aquest és un recull de reflexions, idees i aportacions de nombroses persones vinculades al món dels habitatges cooperatius d'aquí i d'altres països europeus, dirigit a experts que tenen algun tipus de responsabilitat en la planificació i la gestió del món de l'habitatge actual i de futur.
Recull de bones pràctiques en els àmbits empresarial, social o ambiental que comporten elements innovadors protagonitzades per empreses d'economia cooperativa.
Us presentem el primer producte de la col·lecció Textos d'Economia Cooperativa, que vol donar a conèixer experiències, propostes i debats sobre una altra manera de fer empresa.
També vol aprofundir, conceptualment, en la cultura organitzativa de l'economia cooperativa.
L'empresa del segle XXI, un model basat en les persones, recull les intervencions de tots els participants de la primera Jornada Clade que va aplegar més de 200 representants del món polític, institucional, educatiu i empresarial de Catalaunya, per reflexionar sobre el paper de les persones en l'empresa del segle XXI.